Broj: 711-I-609-M-28/21-02-17

Zagreb, 19. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Zlatka Bakunića, općinskog načelnika Općine Končanica,** za davanjem mišljenja Povjerenstva, na 119. sjednici, održanoj 12. ožujka 2021.g., daje sljedeće

**MIŠLJENJE**

**I. Na temelju članka 14. stavka 1. ZSSI-a, u vezi s člankom 20. stavkom 3. ZSSI-a, dužnosnik Zlatko Bakunić, općinski načelnik Općine Končanica, ne može za vrijeme, kao niti u razdoblju od dvanaest mjeseci nakon prestanka obnašanja navedene dužnosti, obavljati funkciju člana Nadzornog odbora trgovačkog društva Ribnjičarstvo Končanica d.d.**

**II. Obzirom da je situacija mogućeg sukoba interesa te obavljanja drugih poslova službenika u jedinici lokalne samouprave propisana odredbama Zakona o službenicima i namještenicima u lokalnoj i područnoj (regionalnoj) samoupravi, dužnosnik se za tumačenje dopustivosti istodobnog obavljanja poslova pročelnika Jedinstvenog upravnog odjela Općine Končanica i funkcije člana Nadzornog odbora trgovačkog društva Ribnjičarstvo Končanica d.d., upućuje Ministarstvu pravosuđa i uprave.**

Obrazloženje

 U Povjerenstvu je 15. ožujka 2021. pod brojem 711-U-1082-M-28/21-01-3 zaprimljen zahtjev za mišljenjem dužnosnika Zlatka Bakunića, općinskog načelnika Općine Končanica, povodom kojeg se vodi predmet broj M-28/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici te je stoga dužnosnik Zlatko Bakunić povodom obnašanja dužnosti općinskog načelnika Općine Končanica obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je zaprimio dokument o imenovanju člana Nadzornog odbora trgovačkog društva Ribnjičarstvo Končanica d.d., kojim je Bjelovarsko-bilogorska županija, kao većinski imatelj dionica trgovačkog društva Vodoprivreda Daruvar d.d., predložila da jednog člana Nadzornog odbora istog društva imenuje Općina Končanica.

Slijedom navedenog, dužnosnik traži mišljenje Povjerenstva može li obavljati funkciju člana Nadzornog odbora trgovačkog društva Ribnjičarstvo Končanica d.d., koje se nalazi na području Općine Končanica, imajući u vidu da on osobno kao niti Općina Končanica nisu vlasnici dionica tog trgovačkog društva, a ukoliko dužnosnik ne može obavljati istu funkciju, traži mišljenje Povjerenstva može li je obavljati pročelnik Jedinstvenog upravnog odjela Općine Končanica, koji također nije vlasnik dionica u navedenom subjektu.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava. Sukladno članku 20. stavku 3. ZSSI-a obveze koje za dužnosnika proizlaze iz članka 14. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Obzirom na navedene zakonske odredbe, dužnosnik Zlatko Bakunić, ne može za vrijeme obnašanja dužnosti općinskog načelnika Općine Končanica te u razdoblju od dvanaest mjeseci od dana prestanka njezina obnašanja obavljati funkciju člana Nadzornog odbora trgovačkog društva Ribnjičarstvo Končanica d.d., neovisno o tome jesu li dužnosnik ili Općina Končanica vlasnici dionica u istom društvu, kao i obavlja li društvo gospodarsku djelatnost na području te Općine.

Ukazuje se dužnosniku da je člankom 15. stavkom 1. ZSSI-a propisano da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

U odnosu na pitanje dopustivosti da pročelnik Jedinstvenog upravnog odjela Općine Končanica istodobno s obavljanjem tih poslova obavlja funkciju u Nadzornom odboru navedenog trgovačkog društva, ukazuje se da je situacija mogućeg sukoba interesa te obavljanje drugih poslova za službenike u jedinici lokalne samouprave propisano člancima 38. do 40. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18. i 112/19.). Obzirom da je za primjenu odredbi navedenog Zakona nadležno Ministarstvo pravosuđa i uprave, upućuje se dužnosnik da se za tumačenje dopustivosti navedene situacije obrati tom državnom tijelu.

Slijedom navedenog Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Zlatko Bakunić, elektroničkom dostavom
2. Objava na internetskoj stranici Povjerenstva
3. Pismohrana